b'\n_START_ARTICLE_\nElisabeth Sinding\n_START_SECTION_\nFamilie\n_START_PARAGRAPH_\nHun var datter av prost Otto Ludvig Sinding (1809-1880). Hun hadde flere s\xc3\xb8sken, en av dem var Ernst Anton Henrik Sinding. Faren var bror av Mathias Wilhelm Sinding, og Elisabeth Sinding var dermed kusine av billedhuggeren Stephan Sinding, maleren Otto Ludvig Sinding, billedhuggeren Johanna Sinding og komponisten Christian Sinding.\n_START_SECTION_\nUtdannelse\n_START_PARAGRAPH_\nI 1865 begynte hun \xc3\xa5 studere hos maleren Johan Fredrik Eckersberg i Kristiania. Fra 1866 til 1869 studerte hun i Dresden hos Adolf Friedrich, deretter fikk hun i flere \xc3\xa5r undervisning hos maleren Otto Seitz i M\xc3\xbcnchen.\n_START_SECTION_\nKunstnerisk virke\n_START_PARAGRAPH_\nElisabeth Sinding malte f\xc3\xb8rst og fremst dyremotiver, og s\xc3\xa6rlig hester. Salomonsens konversationsleksikon fra 1902 fremhever henne og Karl Uchermann som dyktige dyremalere._NEWLINE_Nasjonalgalleriet i Oslo har et hestebilde fra 1883 i sine samlinger._NEWLINE_I 1896 mottok Elisabeth Sinding et statlig kunstnerstipend p\xc3\xa5 1500 kroner. Ved samme tildeling fikk ogs\xc3\xa5 maleren Thorolf Holmboe, billedhuggeren Johanna Sinding og komponist Johan Backer Lunde stipend p\xc3\xa5 1500 kroner, mens pianistinne Lizzie Winge og skuespiller Gustav Thomassen fikk tildelt 750 kroner, og arkitekt H. Sinding Larsen fikk tildelt 500 kroner. Samtlige \xc3\xa5tte kunstnere fikk tildelingen som reisestipend for reiser i utlandet._NEWLINE_Blant kjente verker malt av Elisabeth Sinding er \xc2\xabTangk\xc3\xb8ring paa J\xc3\xa6deren\xc2\xbb, \xc2\xabPl\xc3\xb8jende Heste\xc2\xbb og \xc2\xabKaniner\xc2\xbb. Det sistnevnte bildet er i Det kongelige Slotts eie. Hun laget ogs\xc3\xa5 en rekke dyreillustrasjoner til leseb\xc3\xb8ker for skolebarn.\n_START_SECTION_\nAnnet\n_START_PARAGRAPH_\nElisabeth Sinding var i mange \xc3\xa5r sekret\xc3\xa6r i Foreningen til Dyrenes Beskyttelse.'